বর্তমানে আইপিএল-এ খেলতে ব্যস্ত ভারতীয় ক্রিকেটাররা। আইপিএল-এ দায়িত্ব শেষ করার পরেই জাতীয় দলের জোব্বা গায়ে চড়াতে হবে ধোনি, কোহলিদের। জাতীয় দলের হয়ে খেলতে হবে চ্যাম্পিয়ন্স ট্রফিতে। ইংল্যান্ড ও ওয়েলশ-এ জুনেই বসবে চ্যাম্পিয়ন্স ট্রফির আসর। তবে চ্যাম্পিয়ন্স ট্রফিতে খেলতে যাওয়ার আগেই বড়সড় অপমানের সম্মুখীন হতে হল কোহলি, ধোনিদের।

ছবি উইকিপিডিয়ার সৌজন্যে প্রাপ্ত
চ্যাম্পিয়ন্স ট্রফির উইকিপিডিয়া পেজ-এ ভারতীয় দলকে রীতিমতো গালিগালাজ করে অপমান করা হল। উইকিপিডিয়ার সূচি অংশে গ্রুপ-বি’তে প্রথম ম্যাচেই ভারতের প্রতিপক্ষ পাকিস্তান। সেখানেই ভারতীয় দলের পাশে লেখা রয়েছে অশ্লীল শব্দ। দ্বিতীয় ম্যাচেই ভারতের সঙ্গে খেলা শ্রীলঙ্কার। সেখানেও একই কীর্তি ঘটানো হয়েছে।
উইকিপিডিয়া পেজে যে কেউ ‘এডিট’ অপশনে গিয়ে সহজে কনটেন্ট ‘এডিট’ করতে পারেন। তাই এখনও পরিষ্কার নয় যে, এটা উইকিপিডিয়ায় অনিচ্ছাকৃত ভুল নাকি, কোনও এক ভারত-বিদ্বেষীই এই কাণ্ড ঘটিয়েছেন।
৪ জুন ভারত প্রথম ম্যাচেই মুখোমুখি হবে পাকিস্তানের সঙ্গে। এরপর ৮ তারিখে শ্রীলঙ্কার সঙ্গে এবং ১১ তারিখে দক্ষিণ আফ্রিকার সঙ্গে খেলবে ভারত।